जापानी सेना प्रमुख को मांगनी पड़ी माफी, कनाडा में हर तीसरी महिला फौजी का यौन शोषण
रीना ने लंबी लड़ाई के बाद अपने अपराधियों को जेल की सलाखों के पीछे पहुंचाया है। उसके साथी और बड़े अफसर साल भर तक उसके साथ सेक्शुअल वॉयलेंस करते रहे।
जापान की एक महिला सैनिक रीना गोनोई के हौसले की चर्चा पूरी दुनिया में हो रही है। जूडो सिखाने वाली इस महिला सैनिक का पुरुष सैनिकों ने यौन शोषण किया। उसने सेना से इस्तीफा देने के बाद अपने शोषण के खिलाफ आवाज उठाई और पूरे देश की सेना को अपने सामने झुकने और माफी मांगने के लिए मजबूर कर दिया।
रीना ने लंबी लड़ाई के बाद अपने अपराधियों को जेल की सलाखों के पीछे पहुंचाया है। उसके साथी और बड़े अफसर साल भर तक उसके साथ सेक्शुअल वॉयलेंस करते रहे।
रीना ने इसके खिलाफ आवाज उठाई तो किसी ने उसका यकीन नहीं किया। उल्टे उसपर सेना को बदनाम करने के आरोप लगाए गए।
कानून, अदालत, मीडिया से लेकर आम लोगों तक सभी उसी को गलत ठहराते रहे। लेकिन अपने दम पर लड़ी गई लंबी लड़ाई के बाद उस महिला सैनिक ने दोषियों को उनके अंजाम तक पहुंचाया।
अब फौज और रक्षा मंत्रालय ने रीना को हुई तकलीफ, उनकी शिकायत को नजरअंदाज करने और अपने सैनिकों की बदसलूकी के लिए उससे माफी मांगी है। लेकिन रीना अभी रुकी नहीं है। उसका कहना है कि उसकी लड़ाई पूरी सरकार से है। यौन शोषण के मामले में सेना को झुकाने के बाद अब वह सरकार को झुकाने के मूड में हैं।
अकेले देख पुरुष अफसरों मे किया ‘रेप का नाटक’
जापानी मिलिट्री में काफी वक्त से यौन हिंसा झेल रही रीना का सब्र उस वक्त जवाब दे गया जब कुछ अफसरों ने अकेले पाकर उसके साथ जबरदस्ती की। रीना के मुताबिक 2021 में बैरक में अकेला पाकर अफसरों के एक झुंड ने उसे पकड़ लिया। वे सभी उसको जमीन पर गिराकर उसके साथ कथित रूप से ‘रेप का नाटक’ कर रहे थे। जो उनके लिए मजाक था। लेकिन रीना के लिए यह लम्हा खौफनाक था। इसी के बाद रीना ने फौज छोड़ने और आरोपियों के खिलाफ कानूनी लड़ाई लड़ने का फैसला किया।
ब्रेस्ट साइज पर कमेंट करते और जबरदस्ती गले लगाते साथी सैनिक
CNN की एक रिपोर्ट के मुताबिक रीना गोनोई ने 21 साल की उम्र में जापान की मिलिट्री को जॉइन किया था। वह सेना में जाकर अपने देश की सेवा करना चाहती थी।
लेकिन मिलिट्री में कुछ दिन काम करने के बाद ही उन्हें दिक्कत होने लगी। रीना गोनोई के साथी सैनिक अकेले में उसे जबरदस्ती गले लगाते और खाने की मेज पर उनके ब्रेस्ट साइज के बारे में हंसी-मजाक की बातें करते।
रीना ने इसकी शिकायत अपने सीनियर अफसरों से की; लेकिन उनका भी रवैया बाकी सैनिकों की तरह ही था। रीना की शिकायतों को गंभीरता से नहीं लिया गया।
खबर में आगे बढ़ने से पहले इस पोल में अपनी राय दें...
महिला सैनिकों को देख बराबरी के लिए सेना में आई, वहां हुआ शोषण
साल 2011 में जापान में विनाशकारी भूकम्प आया था। इस दौरान रीना की उम्र 12 साल थी। उसने भूकम्प में लोगों की मदद करती महिला सैनिकों को देखा था। तभी उसने मिलिट्री में शामिल होने का सपना देखा।
रीना मिलिट्री में जाने को बराबरी के हक से जोड़कर देखती थी। उसे ऐसा लगता था कि फौज में बाकी जगहों के मुकाबले महिलाओं को ज्यादा अधिकार और समानता मिलती है।
लेकिन मिलिट्री जॉइन करने के साल भर के भीतर ही रीना का भ्रम टूट गया। यौन शोषण से तंग आकर साल 2022 में उसे न चाहते हुए भी मिलिट्री छोड़नी पड़ी।
अपनी और दूसरी महिलाओं के हक की लंबी लड़ाई लड़ी
मिलिट्री छोड़ने के बाद रीना ने अपने साथ हुए अन्याय के खिलाफ आवाज उठाने का फैसला किया। वो बाकी महिलाओं को एक राह दिखाना चाहती थी। लेकिन ऐसा करना आसन नहीं था।
शुरुआत में मिलिट्री ने 2 बार जांच शुरू की। दोनों ही बार सबूतों के कमी का हवाला देकर जांच रोक दी गई। इसके बाद रीना अपने स्तर से ही इस मामले को उठाने में जुट गईं।
रीना का कहना था कि वह जापान में सेक्शुअल हमलों का शिकार हुई महिलाओं के हक की लड़ाई लड़ना चाहती हैं।
मीडिया ने नहीं दी तवज्जो तो सोशल मीडिया बना सहारा
मिलिट्री की जांच बंद होने के बाद रीना गोनोई ने जापान के अखबारों और टीवी चैलन्स से संपर्क किया। लेकिन सब ने उसकी बातों पर ध्यान देने से इनकार कर दिया।
चारों ओर से नाउम्मीद होने के बाद रीना अपनी इस मुहिम को सोशल मीडिया पर ले आई। यहां उसे थोड़ा समर्थन मिला। लेकिन इसके साथ ही लोगों के गुस्से का सामना भी करना पड़ा।
मिलिट्री और मंत्री को मांगनी पड़ी माफी, दोषी गए जेल में
सोशल मीडिया के माध्यम से रीना की मुहिम की चर्चा जापान समेत पूरी दुनिया में होने लगी। आखिरकार सरकार की ओर से फिर एक जांच कमेटी बनाई गई। इस बार कमेटी ने जांच पूरी की और पाया कि रीना के लगाए आरोप सही थे और उसके साथ मिलिट्री में सेक्शुअल वॉयलेंस हुआ था।
जांच पूरी होने और सच्चाई सामने आने के बाद 4 सैनिकों को बर्खास्त किया गया। दूसरी ओर, मिलिट्री प्रमुख और रक्षा मंत्री ने न्याय में देरी और अविश्वास के लिए रीना से माफी भी मांगी है।
सच सामने आया तो रोते हुए पैरों पर गिरे आरोपी अफसर
रीना ने बताया कि जब आखिरी जांच पूरी हुई तो कई आरोपी उसके पास रोते हुए आए थे। वो अपनी गलती मानते हुए माफी की गुहार लगा रहे थे। कम से कम 4 सैनिक अफसर तो उसके पास रोते हुए आए, घुटनों के बल बैठे और हाथ जोड़कर माफी मांगी।
इस मामले के बाद जापान के पीएम फुमियो किशिदा को भी सामने आना पड़ा था। उन्होंने कहा था कि वे मिलिट्री में महिला सैनिकों संग होने वाली यौन हिंसा को समझते है और उसे रोकने की कोशिश कर रहे हैं।
जापान ही नहीं दूसरे देशों की सेना में भी महिलाओं के यौन शोषण की खबरें आती रहती हैं। 
अमेरिकी सेना में हर साल 26 हजार सैनिकों से साथ यौन हिंसा
अमेरिकी रक्षा विभाग, पेंटागन की एक रिपोर्ट के मुताबिक साल 2013 में अमेरिकी सेना के 26 हजार पुरुष और महिला जवानों ने यौन हिंसा का सामना किया था।
लेकिन इसमें से सिर्फ 5061 मामले दर्ज किए गए। इसमें से भी सिर्फ 484 केस ट्रायल तक पहुंचे और मात्र 376 केसों में दोषियों को सजा सुनाई गई। अमेरिका समेत दुनिया भर की मिलिट्री में पुरुष और महिला सैनिकों के साथ यौन हिंसा नई बात नहीं है। लेकिन मिलिट्री के अपने नियम-कायदों के चलते इनमें से अधिकतर मामले कभी सामने नहीं आ पाते।
जंगी मोर्चे पर भी महिला सैनिकों का रेप
अमेरिका में महिला सैनिकों संग बढ़ती यौन हिंसा को देखते हुए सरकार हर साल रिपोर्ट जारी करती है। इसमें अमेरिकी सेना के तीनों अंगों और डिफेंस एकेडमी के आंकड़ों को शामिल किया जाता है।
अफ्रीका, मिडिल ईस्ट और अफगानिस्तान के मोर्चे पर जंग लड़ रही महिला सैनिक भी रेप और सेक्शुअल वॉयलेंस का शिकार हुईं। उन्हें दुश्मन की गोलियों के अलावा अपने साथी सैनिकों की सोच से भी लड़ाई लड़नी पड़ी थी।
कनाडा में हर तीसरी महिला सैनिक से साथ सेक्शुअल अब्यूज
2016 में कनाडा की सरकार की ओर से हुए एक सर्वे के मुताबिक सेना में काम करने वाली 28% यानी लगभग हर तीसरी महिला सैनिक अपने करियर में कभी न कभी यौन हिंसा झेलती है।
कनाडा की सेना में महिला सैनिकों संग होने वाले यौन हिंसा की दर पूरे देश में होने वाली यौन हिंसा से दोगुनी है।